Tornât in Canadà, Clark al podeve viodi di persone il faliment de sô mission.
“I americans a vuelin jessi sigûrs che dal CF-105 a nol restedi nancje un bulon!” i fâs il so sorestant, intant che, denant di lôr, i prototips dal avion a vegnin dismantelâts.
“I progjets?”
“Dut secont i ordins.” i rispuint Clark ancjemò stiçât par come che e je lade a finî la sô mission.
“Benissim” al rispuint chel.
“Ma cumò, cun ce che a si pararìn dai bombardîrs dai Rus?”
“I americans a vuelin dânus i F-101 e i F-104.”
“A rivino a mach 2?”
“Nuie mach 2, massime 1,8.”
“Lis siorutis che a son vignudis cun me mi àn contât che i rus a stan fasint bombardîrs da mach 2 come il B-58 dai americans.”
“A vuelin dânus ancje i AIR-2 Genie a testade nucleâr di meti su i F-101”
“Tant par cambiâ, i americans a risolvin dut cuntune bombe atomiche … un bombardîr rus al passe il confin e i nestris a varessin dome di tirâi une bombe atomiche par fermâlu, ben metûts o sin!”
“Sì, o sin verementri ben metûts, pense che o vin parfin pierdût un pôcs di tocs dai prototips e nissun a ju à segnalâts, pense, avonde tocs par fâ su un avion complet …”
Clark a si volte di colp.
“Purtrop o no puedin clamâ nissun dai nestris pilots, a podaressin jessi pedinâts, a nus covente int che e vedi gust a stâ ben platade.”
“O vêso cualchi idee?”
“Lis sôs amîs russis, ce che ti parin?”
“A son cetant competentis e o soi plui che sigûr che a no àn nissune voie di tornâ in Russie.”
“Alore dîi che o vin cjatât une biele cjasute dulà che a puedin là a stâ.”
Daspò pôc timp, intune gnot cence stelis, Clark al puarte Julia e Sasha dentri intun hangar dirocât dal aeropuart di Toronto. Une volte jentrâts a si cjatin dut un altri ambient, cetant plui net, ma soredut par chel che al jere dentri.
Par lis zovinis al jere alc come jentrâ intun vecjo cjistiel e scuvierzi che e je la tane di un antîc dragon che al si crodeve muart di cetant timp. Sasha e capìs subit: “No tu volarâs mighe che …”
“Esat, e no dome jo ma cetante int …”
Subit dopo il dragon a si dismôf, rombant e sflamiant al partìs viers di une base segrete pierdude in tal dentri dal paîs.
di Luche Bagnarol
#1***
fur_Latn fur_Latn fur_Latn fur_Latn fur_Latn fur_Latn fur_Latn gla_Latn lim_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn tha_Thai